钦定古今图书集成/明伦汇编/氏族典/第149卷 > 孙燧
## 钦定古今图书集成/明伦汇编/氏族典/第149卷 > 孙燧

按《明外史孙燧传》：“燧字德成，馀姚人。弘治六年进士。
授刑部主事，再迁郎中。正德时，历河南右布政使。是
时宁王宸濠有逆谋，劫持群吏赂遗之，使为己用。自
是官其地者惴惴以得去为幸。朝议欲得才节大臣，
燧在河南有声，以故共推用燧。十年，以右副都御史
巡抚江西。燧防察甚密，时时为宸濠陈说大义，冀其”
警悟，卒不悛阴谋为备。十三年，江西大水。宸濠素所
蓄贼凌十一、吴十五、闵念四等，出没鄱阳湖。燧密捕
之，三贼遁匿宸濠林墓间。于是密疏白其状，且言宸
濠必反。章七上，辄为宸濠遮获，不得达。燧乞致仕，不
许。明年，宸濠决计反。六月乙亥，宸濠生日，宴镇、巡、三
司寺。明日，燧及诸大吏入谢。宸濠伏兵左右，大言曰：“孝
宗为李广所误，抱民间子，我祖宗不血食者十四年
矣。今太后有诏，令我起兵讨贼，汝当扈驾。”燧大怒曰：
“汝速死邪？天无二日，吾岂从汝为逆哉！”宸濠怒叱燧，
燧张目直视。宸濠麾兵缚燧，燧骂不绝口。贼击燧，折
左臂，遂遇害。世宗即位，赠礼部尚书，谥忠烈。荫一子，
世袭锦衣百户。